title: Decizia (UE) 2016/2310 a Consiliului din 17 octombrie 2016 privind poziția care urmează să fie adoptată în numele Uniunii Europene în cadrul Consiliului de asociere instituit prin Acordul euro-mediteraneean de stabilire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, în ceea ce privește adoptarea priorităților parteneriatului UE-Iordania, inclusiv a pactului aferent

text:
               20.12.2016

               RO

               Jurnalul Oficial al Uniunii Europene

               L 345/50

         DECIZIA (UE) 2016/2310 A CONSILIULUI
   din 17 octombrie 2016
   privind poziția care urmează să fie adoptată în numele Uniunii Europene în cadrul Consiliului de asociere instituit prin Acordul euro-mediteraneean de stabilire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, în ceea ce privește adoptarea priorităților parteneriatului UE-Iordania, inclusiv a pactului aferent
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),
   având în vedere propunerea Comisiei Europene și a Înaltului Reprezentant al Uniunii pentru afaceri externe și politica de securitate,
   întrucât:

               (1)

               Acordul euro-mediteraneean de stabilire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte (1) („acordul”) a fost semnat la 24 noiembrie 1997 și a intrat în vigoare la 1 mai 2002.

               (2)

               Comunicarea comună din 18 noiembrie 2015 a Înaltului Reprezentant și a Comisiei Europene referitoare la revizuirea politicii europene de vecinătate a fost salutată în cadrul concluziilor Consiliului din 14 decembrie 2015, ocazie cu care, printre altele, Consiliul a confirmat intenția de a începe o nouă etapă a implicării alături de parteneri în 2016, care ar putea duce la stabilirea de noi priorități în cadrul parteneriatelor, după caz, axate pe priorități și interese convenite.

               (3)

               Pentru a atinge obiectivul comun al Uniunii și al Iordaniei privind crearea unui spațiu comun de pace, prosperitate și stabilitate este necesară colaborarea, în special prin asumarea în comun a responsabilităților și prin diferențiere, și luarea în considerare a rolului-cheie al Iordaniei în regiune.

               (4)

               Uniunea și Iordania continuă să urmărească obiectivele fundamentale ale parteneriatului lor pe termen lung și să consolideze stabilitatea și reziliența țării și a regiunii, precum și creșterea economică și dezvoltarea socială durabile și bazate pe cunoaștere, în conformitate cu principiile statului de drept și ale guvernanței democratice, abordând, în același timp, cele mai urgente provocări.

               (5)

               Poziția Uniunii în cadrul Consiliului de asociere instituit prin acord ar trebui să se întemeieze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția Uniunii care urmează să fie adoptată în numele Uniunii Europene în cadrul Consiliului de asociere instituit prin Acordul euro-mediteraneean de stabilire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, în ceea ce privește adoptarea priorităților parteneriatului UE-Iordania, inclusiv a pactului aferent, se întemeiază pe proiectul de decizie a Consiliului de asociere UE-Iordania atașat prezentei decizii.
   Articolul 2
   Prezenta decizie intră în vigoare la data adoptării.

      Adoptată la Luxemburg, 17 octombrie 2016.

            Pentru Consiliu

            Președintele

         F. MOGHERINI

      (1)  Acordul euro-mediteranean de stabilire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, (JO L 129, 15.5.2002, p. 3).

      PROIECT
      DECIZIA NR. 1/2016 A CELEI DE A 12-A REUNIUNI A CONSILIULUI DE ASOCIERE UE-IORDANIA
      din …
      convenind asupra priorităților parteneriatului UE-Iordania
      CONSILIUL DE ASOCIERE UE-IORDANIA,
      având în vedere Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte,
      întrucât:

                  (1)

                  Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte („acordul”), a fost semnat la 24 noiembrie 1997 și a intrat în vigoare la 1 mai 2002.

                  (2)

                  Articolul 91 din acord conferă Consiliului de asociere competența de a lua decizii în scopul îndeplinirii obiectivelor acordului, precum și de a formula recomandări adecvate.

                  (3)

                  Articolul 101 din acord prevede că părțile iau toate măsurile generale sau specifice necesare pentru îndeplinirea obligațiilor care le revin în conformitate cu acordul și se asigură că obiectivele stabilite prin acord sunt îndeplinite.

                  (4)

                  Revizuirea politicii europene de vecinătate a propus o nouă etapă de cooperare cu țările partenere, care să determine un sentiment mai puternic de implicare și responsabilitate din partea ambelor părți.

                  (5)

                  UE și Iordania au convenit să își consolideze parteneriatul prin stabilirea de comun acord a unui ansamblu de priorități pentru perioada 2016-2018, cu scopul de a sprijini și întări reziliența și stabilitatea Iordaniei, încercând în același timp să găsească soluții în ceea ce privește impactul conflictului prelungit din Siria.

                  (6)

                  Părțile la acord au convenit asupra textului priorităților parteneriatului UE-Iordania, inclusiv al pactului aferent, care va sprijini punerea în aplicare a acordului, punând accentul pe cooperarea cu privire la o serie de interese comune identificate împreună,

            ADOPTĂ PREZENTA DECIZIE:
      Articolul 1
      Consiliul de asociere recomandă ca părțile să pună în aplicare prioritățile parteneriatului UE-Iordania, inclusiv pactul aferent, care sunt prevăzute în anexa la prezenta decizie.
      Articolul 2
      Consiliul de asociere decide ca Planul de acțiune UE-Iordania, care a intrat în vigoare în octombrie 2012, să fie înlocuit cu Prioritățile parteneriatului UE-Iordania, inclusiv pactul.
      Articolul 3
      Prezenta decizie intră în vigoare la data adoptării.

         Adoptată la …, ….

               Pentru Consiliul de asociere UE-Iordania

               Președintele


title: Decizia Comisiei din 11 iunie 2003 de înființare a unui grup de experți în vederea consilierii Comisiei cu privire la o strategie de prevenire a accidentelor din sectorul transporturilor

text:
               07/Volumul 13

               RO

               Jurnalul Ofícial al Uniunii Europene

               3

         32003D0425

               L 144/10

               JURNALUL OFÍCIAL AL UNIUNII EUROPENE

      DECIZIA COMISIEI

   din 11 iunie 2003
   de înființare a unui grup de experți în vederea consilierii Comisiei cu privire la o strategie de prevenire a accidentelor din sectorul transporturilor
   (2003/425/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   întrucât:

               (1)

               Cetățenilor europeni trebuie să li se asigure în permanență un nivel ridicat și uniform de protecție în toate formele de transport și este necesară introducerea unei strategii în vederea reducerii numărului de accidente. Anchetele tehnice independente privind accidentele și incidentele din sectorul transporturilor constituie un mijloc de ameliorare a siguranței prin identificarea cauzelor acestor accidente, prevenindu-se, astfel, producerea lor.

               (2)

               Anchetarea cauzelor accidentelor nu trebuie corelată cu compensarea prejudiciilor sau cu stabilirea răspunderii. Prin urmare, aceasta trebuie să se desfășoare independent de anchetele efectuate de către autoritățile judiciare, societățile de asigurare, industrie, transportatori și autoritățile de reglementare sau de către orice altă parte ale cărei interese pot fi incompatibile cu misiunea încredințată organismului sau entității de anchetă.

               (3)

               În Cartea albă privind politica europeană în domeniul transporturilor pentru 2010: momentul de a alege (1), Comisia a semnalat nevoia crescândă de anchete tehnice independente efectuate în vederea identificării cauzelor accidentelor și a definirii mijloacelor de îmbunătățire a legislației. În acest scop, Comisia a recomandat în cartea albă crearea „unui grup de experți independenți în cadrul Comisiei având sarcina de a îmbunătăți legislația în vigoare și de a adapta metodologia (europeană), inter alia, la progresul tehnic”.

               (4)

               Pentru examinarea tuturor problemelor legate de anchetarea tehnică independentă a accidentelor, Comisia intenționează să înființeze un grup de experți în vederea consilierii Comisiei cu privire la o strategie de prevenire a accidentelor din sectorul transporturilor.

               (5)

               Înființarea acestui grup contribuie la progresul politicii comunitare în domeniul anchetării independente a accidentelor, alături de alte proceduri de consultanță adecvate. Grupul trebuie să consilieze Comisia cu privire la necesitatea îmbunătățirii legislației în vigoare și, acolo unde este necesar, la necesitatea propunerii de noi inițiative pentru toate formele de transport, inclusiv transportul de energie (conducte de petrol și gaz),

         ADOPTĂ PREZENTA DECIZIE:
   Articolul 1
   Obiect
   Se înființează un grup de experți în vederea consilierii Comisiei cu privire la o strategie de prevenire a accidentelor din sectorul transporturilor, denumit în continuare „grupul de experți”.
   Articolul 2
   Misiune
   Grupul de experți consiliază Comisia cu privire la necesitatea îmbunătățirii legislației în vigoare și, acolo unde este necesar, la necesitatea propunerii de noi inițiative pentru toate formele de transport, inclusiv transportul de energie (conducte de petrol și gaz), excluzând însă problemele de igienă și securitate a muncii.
   Articolul 3
   Alcătuire
   Grupul de experți este format din persoane calificate care posedă competențele necesare pentru a analiza problemelor legate de siguranța transporturilor, în special anchetarea tehnică a accidentelor din toate formele de transport, inclusiv transportul de energie (conducte de petrol și gaz). Grupul este format din 12 membri și este condus de un reprezentant al Comisiei.
   Articolul 4
   Numire
   (1)   Membrii grupului de experți sunt numiți individual de Comisie pe baza criteriilor obiective de competență și experiență demonstrate. Mandatul lor are o durată de doi ani și poate fi înnoit o singură dată printr-o decizie a Comisiei.
   (2)   La expirarea mandatului, membrii grupului de experți rămân în funcție până la înlocuirea lor sau la înnoirea mandatului.
   (3)   Mandatul unui membru este anulat înainte de expirarea sa în cazul demisiei sau al decesului acestuia. În acest caz, membrul este înlocuit și numit de Comisie conform procedurii menționate la alineatul (2).
   (4)   Anunțul pentru depunerea candidaturilor de membru se publică în Jurnalul Oficial al Uniunii Europene. Comisia selectează membrii pe baza candidaturilor primite ca urmare a acestui anunț. Criteriile de selecție iau în considerare competența și experiența candidaților, precum și reprezentativitatea lor și abilitatea de a aduce contribuții la discuțiile strategice, și asigură un echilibru între specialiștii din diferitele forme de transport.
   (5)   Pentru informare, Comisia publică lista membrilor în Jurnalul Oficial al Uniunii Europene.
   Articolul 5
   Mandat, grupuri de lucru și experți suplimentari
   (1)   La invitația Comisiei, grupul de experți se reunește în sesiune plenară de două ori pe an la sediul central al Comisiei.
   (2)   Pentru îndeplinirea misiunii stabilite la articolul 2, grupul de experți poate înființa grupuri de lucru ad hoc.
   (3)   La cererea unui membru sau din proprie inițiativă, președintele poate decide să invite alți experți pentru a examina problemele speciale.
   (4)   Cheltuielile de călătorie și de sejur ale membrilor grupului de experți și cele ale membrilor invitați conform alineatului (3) sunt rambursate în conformitate cu dispozițiile în vigoare din cadrul Comisiei.
   Articolul 6
   Confidențialitate
   Fără a aduce atingere dispozițiilor articolului 287 din Tratatul CE, membrii grupului de experți nu divulgă nici una dintre informațiile pe care le obțin în timpul activității lor în cadrul grupului de experți sau al grupurilor de lucru ale acestuia.
   Articolul 7
   Regulament de procedură și secretariat
   (1)   Grupul de experți își stabilește regulamentul de procedură.
   (2)   Secretariatul grupului de experți este asigurat de Comisie.
   Articolul 8
   Intrare în vigoare
   Prezenta decizie intră în vigoare la data publicării sale în Jurnalul Oficial al Uniunii Europene.

      Adoptată la Bruxelles, 11 iunie 2003.

            Pentru Comisie

         Loyola DE PALACIO

            Vicepreședinte

      (1)  COM(2001) 370, 12 septembrie 2001, p. 69.


title: Decizia (UE) 2015/1872 a Parlamentului European și a Consiliului din 6 octombrie 2015 privind mobilizarea Fondului de solidaritate al UE

text:
               20.10.2015

               RO

               Jurnalul Oficial al Uniunii Europene

               L 275/30

         DECIZIA (UE) 2015/1872 A PARLAMENTULUI EUROPEAN ȘI A CONSILIULUI
   din 6 octombrie 2015
   privind mobilizarea Fondului de solidaritate al UE
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (1), în special articolul 4 alineatul (3),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 11,
   având în vedere propunerea Comisiei Europene,
   întrucât:

               (1)

               Obiectivul Fondului de solidaritate al Uniunii Europene („fondul”) este de a permite Uniunii să răspundă rapid, eficient și cu flexibilitate situațiilor de urgență și să-și exprime solidaritatea față de populația din regiunile afectate de catastrofe.

               (2)

               Fondul nu poate depăși o sumă anuală maximă de 500 de milioane EUR (la prețurile din 2011), astfel cum se prevede la articolul 10 din Regulamentul (UE, Euratom) nr. 1311/2013 al Consiliului (3).

               (3)

               Bulgaria a depus o cerere de mobilizare a fondului ca urmare a condițiilor aspre de iarnă.

               (4)

               Grecia a depus două cereri de mobilizare a fondului ca urmare a inundațiilor care au avut loc în această țară.

               (5)

               Comisia consideră că cererile îndeplinesc condițiile de acordare a ajutorului pus la dispoziție de Fondul de solidaritate, astfel cum sunt prevăzute de Regulamentul (CE) nr. 2012/2002.

               (6)

               Prin urmare, fondul ar trebui mobilizat pentru a oferi o contribuție financiară echivalentă cu întreaga sumă de 16 274 765 EUR aferentă cererilor prezentate de Bulgaria și de Grecia.

               (7)

               Există posibilitatea de a se efectua realocări de credite în conformitate cu punctul 11 a doua teză din Acordul interinstituțional din 2 decembrie 2013. Creditele pentru plăți în avans pentru exercițiul financiar 2015 au fost utilizate într-o măsură foarte limitată pentru cele trei cereri care fac obiectul prezentei decizii, soldul care trebuie plătit în cazul acestora fiind de 14 647 288 EUR. În consecință, suma totală a mobilizării va fi finanțată prin realocarea creditelor disponibile pentru plățile în avans în bugetul general al Uniunii Europene pentru exercițiul financiar 2015, nefiind necesare credite suplimentare.

               (8)

               Pentru a reduce la minimum perioada necesară pentru mobilizarea fondului, prezenta decizie ar trebui să se aplice de la data adoptării,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene aferent exercițiului financiar 2015, se mobilizează din Fondul de solidaritate al Uniunii Europene suma de 16 274 765 EUR în credite de angajament și de plată.
   Valoarea totală a acestei mobilizări se acoperă din creditele mobilizate prin Decizia (UE) 2015/422 a Parlamentului European și a Consiliului (4) pentru efectuarea de plăți în avans la bugetul Uniunii Europene pentru exercițiul financiar 2015, disponibile la linia bugetară 13 06 01. Suma disponibilă pentru plăți în avans de la linia bugetară respectivă se reduce în consecință.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică de la 6 octombrie 2015.

      Adoptată la Strasbourg, 6 octombrie 2015.

            Pentru Parlamentul European

            Președintele

         M. SCHULZ

            Pentru Consiliu

            Președintele

         N. SCHMIT

      (1)  Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (JO L 311, 14.11.2002, p. 3).

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

      (4)  Decizia (UE) 2015/422 a Parlamentului European și a Consiliului din 17 decembrie 2014 privind mobilizarea Fondului de solidaritate al Uniunii Europene (JO L 68, 13.3.2015, p. 47).


title: 2012/586/UE: Decizia Parlamentului European din 10 mai 2012 privind descărcarea de gestiune pentru execuția bugetului Fundației Europene de Formare aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/238

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Fundației Europene de Formare aferent exercițiului financiar 2010
   (2012/586/UE)
   PARLAMENTUL EUROPEAN,

               —

               având în vedere conturile anuale ale Fundației Europene de Formare pentru exercițiul financiar 2010,

               —

               având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2010, însoțit de răspunsurile Fundației (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea Fundației Europene de Formare (3), în special articolul 17,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0135/2012),

               1.

               acordă directorului Fundației Europene de Formare descărcarea de gestiune pentru execuția bugetului Fundației aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Fundației Europene de Formare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 145.

      (2)  JO L 248, 16.9.2002, p. 1.

      (3)  JO L 354, 31.12.2008, p. 82.

      (4)  JO L 357, 31.12.2002, p. 72.
   ANEXĂ

      RECOMANDĂRILE FORMULATE DE PARLAMENTUL EUROPEAN ÎN EXERCIȚILE PRECEDENTE

               Fundația Europeană de Formare

               2006

               2007

               2008

               2009

               Performanța

               n.a.

               n.a.

                           —

                           Solicită Fundației să prezinte o analiză diacronică a operațiunilor realizate în exercițiul care face obiectul descărcării de gestiune și a celor realizate în exercițiile precedente

                           —

                           Solicită o colaborare strânsă și sinergii între Fundație și Cedefop, având în vedere că aceste agenții au unele domenii de interes comune, precum și furnizarea periodică de informații în rapoartele de activitate ale directorilor celor două agenții

                           —

                           Au existat dificultăți în stabilirea unei legături directe între rezultatele proiectelor Fundației și activitățile instituției

               Solicită Fundației să realizeze o comparație între operațiunile realizate în exercițiul care face obiectul descărcării de gestiune și cele realizate în exercițiul precedent

               Gestiunea bugetară și financiară

               Fundația nu a respectat normele de prezentare a bugetului. Fundația a publicat doar creditele de angajament pentru exercițiul 2006, fără a menționa creditele de plată

               În cadrul bugetului rectificativ, valoarea veniturilor alocate este incorectă; aceasta ar fi trebuit să fie de 1 200 000 EUR în locul sumei indicate de 3 400 000 EUR, care includea, în mod eronat, și veniturile alocate reportate din exercițiul anterior

               n.a.

                           —

                           Îndeamnă Fundația să elaboreze mai riguros procedurile bugetare pentru a evita numărul semnificativ de transferuri bugetare

                           —

                           Îndeamnă Fundația să obțină autorizația Consiliului său de conducere atunci când sunt necesare transferurile, în conformitate cu dispozițiile regulamentului său financiar

                           —

                           Reamintește Fundației obligația sa de a prezenta o situație rezumativă a graficului plăților scadente în următoarele exerciții financiare pentru respectarea angajamentelor bugetare asumate în exercițiile financiare anterioare

               Resursele umane

               n.a.

               n.a.

                           —

                           Solicită (a se vedea auditul intern) Fundației să remedieze deficiențele din procedurile de recrutare → comitetele de evaluare a recrutării trebuie să furnizeze informații suficiente cu privire la procedurile urmate, indicând, printre altele, motivațiile deciziilor și data acestora pentru a se garanta transparența procedurilor respective

                           —

                           Solicită Fundației să respecte Directiva 2000/78/CE a Consiliului (1)

               n.a.

               Auditul intern

               n.a.

               n.a.

               Solicită Fundației să dea curs la 15 dintre cele 27 de recomandări formulate de Serviciul de Audit Intern → și anume să instituie fără întârziere anumite standarde de control intern (privind documentarea procedurilor, supravegherea tranzacțiilor financiare și continuitatea operațiunilor) și să aplice anumite recomandări privind gestionarea resurselor umane (legate de gestionarea resurselor umane în cadrul planificării anuale și raportarea activităților; stabilirea de obiective; înregistrarea timpului de lucru al personalului)

               Ia act de faptul că 11 dintre cele 15 recomandări ale IAS au fost puse în practică în 2009

      (1)  JO L 303, 2.12.2000, p. 16.
    ---documentbreak---

               17.10.2012

               RO

               Jurnalul Oficial al Uniunii Europene

               L 286/239

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Fundației Europene de Formare aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Fundației Europene de Formare pentru exercițiul financiar 2010,

               —

               având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2010, însoțit de răspunsurile Fundației (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea Fundației Europene de Formare (3), în special articolul 17,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0135/2012),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2010 și cu privire la legalitatea și regularitatea operațiunilor subiacente;

               B.

               întrucât, la 10 mai 2011, Parlamentul a acordat directorului Fundației Europene de Formare descărcarea de gestiune pentru execuția bugetului Fundației aferent exercițiului financiar 2009 (5), iar în rezoluția sa care însoțea decizia de descărcare de gestiune, printre altele:

                           —

                           a îndemnat Fundația să elaboreze mai riguros procedurile bugetare pentru a evita numărul semnificativ de transferuri bugetare;

                           —

                           a invitat Fundația să își îndeplinească obligația de a prezenta o situație rezumativă a scadențarului plăților, astfel încât angajamentele bugetare asumate în exerciții financiare anterioare să fie îndeplinite în exercițiile financiare ulterioare;

                           —

                           a îndemnat Fundația să obțină autorizația Consiliului său de conducere atunci când sunt necesare transferuri, în conformitate cu dispozițiile regulamentului său financiar;

               C.

               întrucât bugetul general al Fundației pentru 2010 s-a ridicat la 19 300 000 EUR, față de 20 200 000 EUR în 2009, ceea ce reprezintă o scădere cu 4,46 %;

               D.

               întrucât contribuția inițială a Uniunii la bugetul Fundației a fost în 2010 de 18 282 000 EUR, în comparație cu 14 772 000 EUR în 2009 (6),

      Gestiunea bugetară și financiară

               1.

               ia act de faptul că contribuția Uniunii la bugetul pe 2009 s-a ridicat la un total de 19 872 000 EUR și că această sumă se compune din contribuția inițială a Uniunii, de 14 772 000 EUR, și din suma de 5 100 000 EUR, care provine din recuperarea excedentului din exercițiile precedente; reamintește, în plus, că contribuția inițială a Uniunii la bugetul Fundației pentru 2010 se ridica la 18 282 000 EUR; constată însă că suma de 1 178 000 EUR, provenită din recuperarea excedentului, a fost adăugată la fondurile alocate inițial, contribuția totală a Uniunii ridicându-se astfel în 2010 la 19 460 000 EUR (7);

               2.

               constată, pe baza situațiilor financiare anuale ale Fundației, că contribuția Uniunii pentru 2010 se ridica de fapt la suma de 19 196 840,29 EUR; ia act de declarația Fundației conform căreia contribuția reală acordată de Uniune în 2010 s-a ridicat la 19 297 822 EUR, adică 19 460 000 EUR, minus 162 178 EUR, reprezentând contribuția în natură a Uniunii; remarcă, de asemenea, din informațiile furnizate de Fundație, că, din suma primită de la Uniune, Fundația a utilizat 19 196 840,29 EUR, returnând Comisiei restul de 100 981,71 EUR;

               3.

               constată, pe baza situațiilor financiare anuale ale Fundației, că bugetul său pentru 2010 a fost modificat în noiembrie 2010 pentru a compensa parțial reducerea neprevăzută a veniturilor Fundației;

               4.

               constată, pe baza raportului anual de activitate al Fundației, că aceasta a realizat o rată de angajare a creditelor de 99,9 %, comparativ cu rata de 99,8 % realizată în 2009 și cu rata de 98,5 % din 2008, și o rată de execuție a creditelor de plată de 96,5 %, față de aproximativ 90 % în 2009 și 2008;

      Transferuri și reportări

               5.

               constată, pe baza raportului anual de activitate al Fundației, că aceasta a redus numărul de transferuri bugetare la 15 în 2010, comparativ cu cele 33 de transferuri efectuate în 2009, și a reportat numai 12,8 % din creditele angajate în 2010, față de 17 % în 2009 și de 15 % în 2008;

      Înregistrarea excepțiilor

               6.

               constată, pe baza raportului anual de activitate al Fundației, că în 2010 au fost înregistrate 10 excepții în registrul de excepții, comparativ cu cele 12 înregistrate în 2009;

               7.

               remarcă faptul că niciuna dintre acestea nu implică un risc financiar care să depășească suma de 50 000 EUR; constată în special că aceste excepții reprezintă în total o valoare financiară de 100 183 EUR, adică 0,53 % din bugetul total al Fundației pentru 2010;

      Achiziții publice

               8.

               remarcă, pe baza raportului anual de activitate al Fundației, că au fost prevăzute opt contracte prin acord direct cu contractanți externi, dar niciunul nu prezenta o expunere financiară mai mare sau egală cu 50 000 EUR; constată că valoarea totală a contractelor prin acord direct este de 93 575 EUR, ceea ce reprezintă 0,50 % din bugetul total al Fundației pentru 2010;

      Resurse umane

               9.

               constată, pe baza raportului anual de activitate al Fundației, că la sfârșitul anului 2010 Fundația dispunea de patru posturi vacante în schema sa de personal, comparativ cu cele 10 posturi de la sfârșitul anului 2009;

               10.

               remarcă, de asemenea, că efectivul de personal al Fundației numără în prezent 128 de angajați, iar în cursul anului 2010 au fost angajate 15 persoane și 10 persoane au părăsit funcția;

               11.

               ia act, pe baza raportului anual de activitate, de numărul de posturi disponibile pentru executarea mandatului Fundației:

                           —

                           96 de posturi temporare;

                           —

                           33 de agenți contractuali și agenți locali; și

                           —

                           6 experți naționali detașați;

      Performanță

               12.

               constată, pe baza raportului anual de activitate, că Fundația a elaborat o listă revizuită de indicatori de performanță pentru ca obiectivele sale să fie mai pertinente și mai ușor de măsurat și pentru a furniza date la nivel agregat privind nivelul său de performanță în ceea ce privește principalele sale activități și funcționarea sa;

               13.

               remarcă, în plus, că Fundația a elaborat proiectul „tabloului de bord”, menit să furnizeze informații-cheie actualizate pentru monitorizarea zilnică a activităților sale, în special pentru gestiune și pentru elaborarea rapoartelor;

               14.

               constată, în plus, că la începutul anului 2010 a fost pus în aplicare cu succes un sistem de diferențiere a circuitelor de plată în funcție de riscuri, care a introdus circuite simplificate pentru tranzacțiile cu un grad scăzut de risc;

               15.

               salută faptul că Fundația a finalizat cu succes primul an de funcționare a Procesului de la Torino, care oferă o analiză concisă, documentată și cuprinzătoare a reformei în domeniul educației și formării profesionale din fiecare țară, permițând inclusiv identificarea celor mai importante tendințe ale politicilor, a provocărilor, a constrângerilor, precum și a bunelor practici și a oportunităților;

      Cooperarea cu Centrul European pentru Dezvoltarea Formării Profesionale (Cedefop)

               16.

               ia act de faptul că, în noiembrie 2009, acordul de cooperare dintre Fundație și Cedefop a fost reînnoit pentru perioada 2010-2013; remarcă faptul că, în fiecare an, în contextul cadrului de cooperare, Fundația și Cedefop elaborează un program de activitate comun care este anexat la programul de activitate al ambelor agenții; salută intenția Fundației ca, în viitoarele rapoarte anuale de activitate, să dedice mai mult spațiu informării cu privire la aplicarea programului de activitate comun;

      Auditul intern

               17.

               ia act de faptul că Serviciul de Audit Intern (IAS) a realizat în 2010 un audit al sistemului de planificare și de monitorizare; remarcă în special că IAS a formulat opt recomandări, una dintre acestea fiind considerată „foarte importantă” și vizând necesitatea ca Fundația să definească și să descrie în mod clar utilitatea abordării sale anuale privind planificarea;

               18.

               îndeamnă, în acest context, Fundația să se concentreze asupra unei raportări eficiente din punctul de vedere al costurilor, care să fie relevantă pentru Consiliul de conducere al Fundației și pentru principalele părți interesate, permițându-le acestora să verifice performanța Fundației;

               19.

               invită Fundația să pună în aplicare recomandările din cadrul auditurilor anterioare realizate de IAS care nu au fost încă aplicate;

               20.

               constată, pe baza raportului anual de activitate, că Fundația a adoptat cele 16 standarde revizuite pentru o gestiune eficace, astfel cum sunt prevăzute în cadrul referitor la standardele de control intern;

               21.

               atrage atenția asupra recomandărilor sale formulate în rapoartele precedente referitoare la descărcarea de gestiune, prezentate în anexa la prezenta rezoluție;

               22.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (8) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 145.

      (2)  JO L 248, 16.9.2002, p. 1.

      (3)  JO L 354, 31.12.2008, p. 82.

      (4)  JO L 357, 31.12.2002, p. 72.

      (5)  JO L 250, 27.9.2011, p. 196.

      (6)  JO L 64, 12.3.2010, p. 926.

      (7)  JO L 64, 12.3.2010, p. 927.

      (8)  Texte adoptate, P7_TA(2012) 164 (a se vedea pagina 388 din prezentul Jurnal Oficial).


title: Decizia Consiliului din 20 decembrie 1993 privind aplicarea cu titlu provizoriu a anumitor acorduri și protocoale dintre Comunitatea Economică Europeană și anumite țări terțe în domeniul comerțului cu produse textile (Albania, Armenia, Azerbaidjan, Belarus, Bulgaria, Republica Cehă, Georgia, Kazahstan, Republica Kârgâză, Letonia, Lituania, Moldova, Mongolia, România, Federația Rusă, Republica Slovacă, Slovenia, Tadjikistan, Turkmenistan, Ucraina, Uzbekistan)

text:
               11/Volumul 09

               RO

               Jurnalul Ofícial al Uniunii Europene

               109

         31994D0277

               L 123/1

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 20 decembrie 1993
   privind aplicarea cu titlu provizoriu a anumitor acorduri și protocoale dintre Comunitatea Economică Europeană și anumite țări terțe în domeniul comerțului cu produse textile (Albania, Armenia, Azerbaidjan, Belarus, Bulgaria, Republica Cehă, Georgia, Kazahstan, Republica Kârgâză, Letonia, Lituania, Moldova, Mongolia, România, Federația Rusă, Republica Slovacă, Slovenia, Tadjikistan, Turkmenistan, Ucraina, Uzbekistan)
   (94/277/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 113 coroborat cu articolul 228,
   având în vedere propunerea Comisiei,
   întrucât Comisia a negociat în numele Comunității acorduri în domeniul comerțului cu produse textile cu Albania, Armenia, Azerbaidjan, Belarus, Georgia, Kazahstan, Republica Kârgâză, Letonia, Lituania, Moldova, Mongolia, Federația Rusă, Tadjikistan, Turkmenistan, Ucraina și Uzbekistan;
   întrucât acordurile bilaterale în domeniul comerțului cu produse textile cu Albania, Armenia, Azerbaidjan, Belarus, Georgia, Kazahstan, Republica Kârgâză, Letonia, Lituania, Moldova, Mongolia, Federația Rusă, Tadjikistan, Turkmenistan, Ucraina și Uzbekistan trebuie puse în aplicare cu titlu provizoriu începând cu 1 ianuarie 1993, în așteptarea îndeplinirii procedurilor necesare pentru încheierea lor, sub rezerva aplicării provizorii reciproce de către țările partenere;
   întrucât Comisia a negociat în numele Comunității un Acord bilateral privind comerțul cu produse textile cu Slovenia;
   întrucât Acordul bilateral privind comerțul cu produse textile încheiat cu Slovenia trebuie pus în aplicare cu titlu provizoriu, începând cu 1 septembrie 1993, în așteptarea îndeplinirii procedurilor necesare pentru încheierea sa, sub rezerva aplicării provizorii reciproce de către Slovenia;
   întrucât Comisia a negociat în numele Comunității Protocoale adiționale la Acordurile europene privind comerțul cu produse textile cu Republica Bulgaria, Republica Cehă, Republica Slovacă și România;
   întrucât Protocoalele adiționale dintre Comunitate și Republica Cehă, pe de o parte, și Comunitate și Republica Slovacă, pe de altă parte, la Acordurile europene în domeniul comerțului cu produse textile cu Republica Federală Cehă și Slovacă trebuie puse în aplicare, cu titlu provizoriu, de la 1 ianuarie 1993, în așteptarea îndeplinirii procedurilor necesare pentru încheierea lor, sub rezerva aplicării provizorii reciproce de către țările partenere;
   întrucât Protocolul adițional la Acordul european privind comerțul cu produse textile încheiat cu România ar trebui pus în aplicare, cu titlu provizoriu, de la 1 mai 1993, în așteptarea îndeplinirii procedurilor necesare pentru încheierea sa, sub rezerva aplicării provizorii reciproce de către România;
   întrucât Protocolul adițional la Acordul european privind comerțul cu produse textile încheiat cu Republica Bulgaria trebuie pus în aplicare cu titlu provizoriu de la data intrării în vigoare a Acordului interimar între Comunitatea Economică Europeană și Republica Bulgaria, semnat la 8 martie 1993, în așteptarea îndeplinirii procedurilor necesare pentru încheierea lor, sub rezerva aplicării provizorii reciproce de către Bulgaria,
   DECIDE:
   Articolul 1
   Acordurile bilaterale în domeniul comerțului cu produse textile dintre Comunitatea Economică Europeană, pe de o parte, și Albania, Armenia, Azerbaidjan, Belarus, Georgia, Kazahstan, Republica Kârgâză, Letonia, Lituania, Moldova, Mongolia, Federația Rusă, Tadjikistan, Turkmenistan, Ucraina și Uzbekistan, pe de altă parte, se aplică cu titlu provizoriu de la 1 ianuarie 1993, în așteptarea încheierii lor oficiale, sub rezerva aplicării provizorii reciproce de către țările partenere.
   Acordul bilateral privind comerțul cu produse textile dintre Comunitatea Economică Europeană și Republica Slovenia se aplică cu titlu provizoriu de la 1 septembrie 1993, în așteptarea încheierii sale oficiale, sub rezerva aplicării reciproce de către Republica Slovenia.
   Protocoalele adiționale dintre Comunitate și Republica Cehă, pe de o parte, și dintre Comunitate și Republica Slovacă, pe de altă parte, la Acordurile europene privind comerțul cu produse textile dintre Comunitatea Economică Europeană și Republica Federală Cehă și Slovacă se aplică cu titlu provizoriu de la 1 ianuarie 1993, în așteptarea încheierii lor oficiale, sub rezerva aplicării provizorii reciproce de către țările partenere.
   Protocolul adițional la Acordul european privind comerțul cu produse textile dintre Comunitatea Economică Europeană și România se aplică cu titlu provizoriu de la 1 mai 1993, în așteptarea încheierii sale oficiale, sub rezerva aplicării reciproce de către România.
   Protocolul adițional la Acordul european privind comerțul cu produse textile dintre Comunitatea Economică Europeană și Republica Bulgaria se aplică cu titlu provizoriu de la data intrării în vigoare a Acordului interimar dintre Comunitatea Economică Europeană și Republica Bulgaria, semnat la 8 martie 1993, în așteptarea încheierii sale oficiale, sub rezerva aplicării reciproce de către Bulgaria.
   Articolul 2
   Textele acordurilor și protocoalelor parafate sunt atașate la prezenta decizie.

      Adoptată la Bruxelles, 20 decembrie 1993.

            Pentru Consiliu

            Președintele

         W. CLAES